**Védekezz fahamuval!**

**Találkozhatunk emberekkel, akik sajnálják a biokertészeket, hogy nélkülözniük kell a gyorsan ölő vegyszereket, a feldúsított műtrágyákat – ők azok, akik biztosan nem ismerik az olyan nagyszerű hatású, sokrétűen alkalmazható anyagokat, mint a fahamu.**

A fahamu lúgos, magas (8,0 – 43,3%) kálciumtartalma miatt. További hasznos elemei a kálium 10 % -ban, a foszfor, 1 – 2 % -ban fordul elő, s mindezen túl, sok egyébet is tartalmaz, amelyeket a növény nagyon jól tud hasznosítani.

**\* \* \***

**Növénytáplálás:**

* Természetes trágyaként használhatjuk – káliumot, foszfort, magnéziumot, mikroelemeket, valamint elegendő kalcium karbonátot, vagyis meszet tartalmaz.
* Növények, melyek különösen hálásak a fahamu tápanyagaiért: lombhullató fák, bokrok, gyümölcsfák, paradicsom, gyökérzöldségek, palánták kiültetéskor (1 evőkanál fahamut az ültetőgödörbe téve), egynyári virágok, tulipánok, nárciszok. Rózsák alá akár 2 cm vastag hamuköpönyeg is kerülhet. A frissen hajtatott növények leveleit a fahamu megégetheti, ezért csak a növények közé szórjuk
* Azok a növények, melyek nem kedvelik: borsó, bab, rhododendron, azálea, hortenzia, kamélia, magnólia, tuják, fenyők, kökény.

**\* \* \***

**Talajjavítás:**

* Fontos tudnivaló, hogy fahamut soha ne használjunk együtt nitrogéntartalmú műtrágyával!
* A fahamuval befolyásolható a talaj pH-értéke (savanyú, vagy lúgos), de figyelnünk kell az arányokra, a túlzások elkerülése végett. A savanyú talajok javításához: 1m2-re 10 dkg-nyit kell egyenletesen kiszórni, bedolgozni (3-4 héttel a vetés előtt).
* A savanyú talajok esetén jelentkező erős mohásodás fahamus kezeléssel hatásosan visszaszoríthatjuk. (Gyepek esetén ügyelni kell arra, hogy fahamus kezelést követő 1 hónapban ne alkalmazzunk nitrogéntartalmú műtrágyázást!)
* A fahamuval kezelt talajba ne ültessünk savanyú talajt kedvelő növényeket, mert sínylődni fognak (pl. azálea, hortenzia).
* A fahamu ásványtartalma 80-90 %-ban vízben kitűnően oldódik; növények számára felhasználhatóvá válik.

**\* \* \***

**Kártevőriasztás:**

* Meztelen csigák elleni védekezéskor az ágyások szegélyét szórjuk meg.
* Burgonyabogár távoltartása: hintsük a növény leveleire. (Nedvesség hatására a fahamu elveszti riasztó hatását, így eső után a kezelést meg kell ismételni.) Ezzel a módszerrel kezelt burgonya ráadásul egészségesebb, gumója nagyobb lesz, hiszen a fahamu értékes elemeit – a káliumot és fosztort - a levélzetről is fel tudja venni a növény. Arra azonban ügyeljünk, hogy a fahamuval kezelt talajt a burgonya nem szereti.
* Hernyókat távol tudjuk tartani.
* Levéltetvek, pajzstetvek ellen nagyon hatásos: beszórással fertőtleníthetjük a lombot, lombhullást követően pedig a fák törzsét, vastagabb ágait alaposan beszórva a nehezen pusztítható pajzstetvek ellen védekezhetünk.
* Káposztaféléknél megelőzhető vele a tőrothadás, valamint a káposztalepke hernyójának kártétele is csökkenthető.

**\* \* \***

**Egyéb felhasználhatósága:**

* [**Komposzt készítéséhez**](http://csalan.hu/otletek/biokerti-tippek/keszits-komposztot) is felhasználható: a többi alapanyaghoz viszonyítva legfeljebb 3%-os arányban. Többet akkor használjuk belőle, ha nagyobb mennyiségű tűlevelű kerül a komposztládánkba.
* A régi, hagyományos háztartásokban nagyon sokrétűen használták: pl. kendervászon-fehérítés, ruhatisztítás, edénysúrolás, fa épületek,kerítések kezelése, tyúkólak élősködő-mentesítése.
* Kályha ajtó üvegét, és ezüstöt is tisztithatunk vele.
* Télen pedig kitűnő síkosságmentesítő.

**\* \* \***

**Készítése:**

A legjobb fahamu az akácfa elégetéséből származik.

Arra ügyeljünk, hogy a fahamuba ne kerüljön szénből, műanyagból, vegyi anyaggal kezelt fából származó égéstermék.

Aki nem fával fűt, a metszéskor levágott faágak égetével is készíthet fahamut.

**\* \* \***

**Tárolása:**

Felhasználásig az összegyűjtött fahamut száraz helyen, jól záródó műanyag zsákban tároljuk, mert nedvesség hatására összeáll, használhatatlanná válik.

www.csalan.hu